《移家》
清代·曹秉哲

十载匆匆疾若驰，一身泛泛渺何之。家如客燕频营垒，官似残蝉又过枝。

检点琴书余长物，流连花竹胜前时。闲云一出浑难驻，惆怅还山未有期。

作者简介：（?—1891）清广东番禺人。同治四年进士。官编修。光绪间补河南彰卫怀道，值沁河决口，秉哲冒险抢修，又妥理赈务，百姓受惠。调署开归陈许道，修防黄河两岸，亦有成效。尝刻前人治河诸书，以备后任参考。官至山东按察使。